Luís Rial

Luís Rial Suárez, nado en Santiago de Compostela o 4 de agosto de 1942 e finado na mesma cidade o 7 de xaneiro de 2024, foi un xornalista radiofónico galego.

 Traxectoria 
Empezou traballando nos anos sesenta na Cadena SER, logo pasou á Radiocadena Española e en 1973 comezou a traballar como correspondente de Radio Nacional de España en Galicia, con sede en Santiago. Alí permaneceu ata 1985, cando pasou a integrar o cadro de traballadores da entón acaba de crear Radio Galega.

Na emisora pública galega realizou diversos traballos como reporteiro e enviado especial a países da emigración. Durante moitos anos foi o presentador dunha sección dos magazines da fin de semana que se chamaba Galicia en festas, e que despois se converteu en programa de seu baixo o título Un día de radio. A partir de 2005 dirixiu e presentou o late show A hora golfa, en emisión de madrugada; ese foi o seu último programa ata que a dirección da radio decidiu improcedentemente a súa xubilación ao cumprir os 65 anos. Trala súa readmisión forzosa por mandato xudicial, presentou e dirixiu o programa de madrugada da Radio Galega, baixo o título de Pensando en ti, rótulo que popularizara Marcial Mouzo ata que foi destituído o 8 de xuño de 2012 logo de insultar os seus compañeiros de emisora en antena."A Radio Galega destitúe a Luís Rial tras insultar gravemente os seus compañeiros", artigo en Praza Pública.

Finou en Santiago de Compostela o 7 de xaneiro de 2024.

 Galardóns 
 Premio de Xornalismo de Galicia (1988)
 Premio á Galeguidade (1987)
 Premio Álvaro Cunqueiro de xornalismo gastronómico (1999)
 Medalla de Bronce de Galicia (2003).

 Vida persoal 
Casado e con tres fillos, foi propietario dun local de hostalería durante varias décadas na cidade vella de Santiago de Compostela, e que se chamaba 'La Radio'. Tamén foi dirixente de diversos colectivos de hostaleiros, como a Unión Hostaleira Galega.

 Notas 

 Véxase tamén 

 Bibliografía 




 Ligazóns externas 
 Ficha en galegos.info

Categoría:Xornalistas de Santiago de Compostela
Categoría:Medalla de Bronce de Galicia
Categoría:Nados en Santiago de Compostela
Categoría:Nados en 1942
Categoría:Finados en 2024
Categoría:Personalidades de Galicia sen imaxes